Wefood åbnede tidligere på året i København og har været en kæmpe succes. Det sociale supermarked, der sælger varer som andre supermarkeder ikke kan sælge, udnytter momentum og åbner butik i Aarhus.

Annonce

Prinsesse Marie stod klar med saksen i hånden. Hun skulle markere åbningen af Folkekirkens Nødhjælps længe ventede, alternative supermarked på Amagerbrogade i København, Wefood. Kæmpe kø udenfor. Massivt medieopbud.

Prinsesse Marie og Fødevareminister Eva Kjer Hansen åbnede Folkekirkens Nødhjælps første WeFood-butik uinder kæmpe mediebevågenhed. Arkivfoto: Scanpix

Snoren blev klippet, Danmarks første sociale supermarked blev åbnet 23. februar og har siden været en tordnende succes.

Wefood og madspild Wefood drives af frivillige, og overskuddet fra butikken går til Folkekirkens Nødhjælps arbejde i verdens fattigste lande.

På to måneder har 10.000 kunder handlet overskudsmad i Wefoods butik i København, som har omsat for mere end 250.000 kroner.

Hvert år smides mere end 700.000 tons mad ud i Danmark. Et spild, der koster danskerne 11.6 mia. kroner om året. Samtidig lever 800 millioner mennesker verden over med sult hver dag.

Idéen bag Wefood er derfor ikke kun at forhindre madspild i Danmark, men også at skabe overskud til verdens fattigste og sikre global bæredygtighed.

Folkeaktien, som også lagde grunden til den første butik, kan købes via sms med teksten Wefood til 1911 (100 kr.) eller på nødhjælp.dk/folkeaktie

Flere end 10.000 har været forbi for at handle overskudsmad i den nye butik, og det har man taget konsekvensen af. Der skal flere butikker til.

Derfor er man i løbet af året klar med endnu en butik i hovedstaden, ligesom der i 2017 bliver åbnet en butik i Aarhus.

»Vi ønsker, at Wefood skal være landsdækkende, og en butik i Aarhus er det første skridt på vejen. Samtidig giver det god mening at udvide med endnu en butik i København på grund af logistik og varelager,« siger Birgitte Qvist-Sørensen, generalsekretær i Folkekirkens Nødhjælp.

Tidligere i april var man forbi FN-bygningen i New York for at fortælle om det banebrydende supermarkedskoncept.

Annonce

Nødhjælp fremfor madspild

Det er netop Folkekirkens Nødhjælp, der står bag det nye koncept, der både kæmper for mindre madspild og mere nødhjælp. Idéen er at mindske madspild ved at sælge varer, der ikke kan sælges i almindelige supermarkeder på grund af fejl i emballagen, at de er blevet trykket i fragten, eller fordi etiketten er sat forkert på. Prisen for varerne er derfor typisk mellem 30 og 50 procent under det, de koster i almindelige supermarkeder.

Samtidig går overskuddet af omsætningen til hjælpeorganisationens arbejde i verdens fattigste lande.

»Wefood har på rekordtid opnået stor succes, og vi er både overvældet og stolte af den opbakning, som kunderne, leverandørerne og de mange frivillige har udvist. Madspild er et emne, der interesserer rigtig mange danskere, og derfor skal endnu flere have mulighed for at handle i en Wefood-butik,« siger Birgitte Qvist-Sørensen.

Annonce

Hjælp til lokaler

Hvor den nye butik skal ligge i Aarhus er endnu ikke besluttet, og da det er en NGO, der står for det nye supermarked, skal pengene først samles ind. Blandt andet via folkeaktier og almindelige donationer.

»Vi håber, at århusianerne vil være med til at hjælpe med at finde de helt rigtige lokaler til den nye butik. Vi skal også have undersøgt, om det er midtbyen, Brabrand eller et helt tredje sted, den skal ligge,« lyder det fra pressemedarbejder Christina Pedersen.